《赠丁俭卿》
清代·潘德舆

丁生十七气浩涆，权奇天骥脱羁绊。渥洼一出驰𥬞云，俗眼何曾识豪骭。

纷纷少年抱一编，咿唔竟日力文软。彊命属词神不偕，文狐蒙戎杂青豻。

黑白不辨学贵耳，紫凤天吴漫璀璨。就中才质赋清白，情思昏如阅欹案。

问途略识歧中歧，倏复迷离舍书叹。俗师不导交衢舞，逼入荆榛作鼯窜。

剧怜含美不成章，明珠乃取石来锻。之子汲古转鹿卢，奥秘潭潭绝畔岸。

偶施意匠神鬼惊，移晷扫尽千兔翰。闭门独造喻甘苦，日不停披虑脱腕。

我察誉言恐溢美，清辞再阅发惊惋。未能空洞函古初，豹采斓斓巳彪焕。

闻子矢志穷群经，鄙怀结轖似冰泮。祇空剽轻任血气，立足未定转离叛。

否则琐琐注虫鱼，枉是刓精订漫漶。古来文章有直路，俗工蟉纠自谩谰。

群经大义高丽天，照耀灵台日初旦。众家传注勿骤观，以我一筏涉混瀚。

我意成熟参众家，如一赤丝万珠贯。不然先入塞吾窍，得不及全失其半。

庄荀屈马择尤雅，筑墉亦欲资版干。此外高阁束数年，捧日目不见爝爟。

理明气定精内充，百派支流易区判。吁嗟圣道布经籍，独恃幽通协神断。

子观禋祀求焄蒿，洁齐郁鬯首重祼。腥爓荐熟后天事，精诚那寄众膴胖。

入途不正异时悔，势必糅错合冰炭。胸中疆界未申画，冰雪聪明亦凌乱。

纵使操管摹前民，浩朗青天黑云幔。丁生丁生知读经，至道坚刚有鍴钻。

小家训诂穷豪芒，耿耿元精日消散。名场文字况未技，专政愈非一代冠。

暗中福命夺人魄，黠者夤缘鬻珍玩。弥天挥洒糠与秕，见人学古目屡睅。

生也采豪幸天授，电光在舌闪烂烂。谝言交攻滋子疑，仗子慧剑力㨄捍。

宗经徵圣子所习，打雀慎勿费珠弹。筝琶得志訇钧天，空山素琴自操缦。

我闻前训转相语，不顾旁人笑漫汉。女床一鸟飞惊天，那待枋榆拙鸠唤。

祇因姿骨病且丑，引镜生惭发颠汗。入塾受书二十载，鸡栖名不出里闬。

秃笔如冢有何用，供作劳薪执炊爨。酸咸历尽转爽口，剉我词锋失劲悍。

晨起诵经十忘几，批捩眊耗迨日旰。尚思攘袖挥麈氛，俗骨勤求大丹换。

矧子英年轶同辈，思理勃窣鲜遗算。积成学业昆仑丘，部娄群言只低看。

天生异材致实用，敢随众口妄褒赞。一时得失百年事，努力坛宇壮雕奂。

房驷精英踔万里，休学乡闾策款段。他时仰配古作者，不负奇书读《东观》。

作者简介：潘德舆（1785～1839）清代诗文家、文学评论家。字彦辅，号四农，别号艮庭居士、三录居士、念重学人、念石人，江苏山阳（今淮安）人。性至孝，屡困州举。道光八年，年四十余，始举乡榜第一。大挑以知县分安徽，未到官卒。诗文精深，为嘉、道间一作手。有《养一斋集》。弟子以鲁一同最著名。